སློབ་སྦྱོང་མཇུག་སྐྱེལ་དང་རིག་སྟོབས་འཕེལ་རྒྱས་ལ་དགོས་ངེས་ཀྱི་སློབ་ཚན་ཚང་མར་འཇུག་པའི་ལྡེ་མིག་ལྟ་བུ་ཡིན་པའི་སློབ་ཚན་དཔེར་ན།གཞི་རིམ་འོག་མའི་འཛིན་གྲྭ་དམའ་རིམ་ཁག་ལ་བོད་ཀྱི་སྐད་ཡིག་དང༌།གཞི་རིམ་འོག་མའི་འཛིན་གྲྭ་མཐོ་རིམ་ཁག་ལ་སྐད་ཡིག་གཞན་ལ་དམིགས་བསལ་གྱིས་ཤུགས་སྣོན་རྒྱག་པ་ལྟ་བུ།བསླབ་གཞིའི་ནང་དོན་དང་རྣམ་གྲངས་འདེམས་སྒྲུག་དང་བཀོད་སྒྲིག་བྱེད་པའི་བརྒྱུད་རིམ་ཁྲོད།དུས་ཐུང་ནང་བེད་མེད་ཆགས་འགྲོ་བའི་ཤེས་བྱའི་གནས་བྱེ་བྲག་པར་དོ་སྣང་ཞིབ་ཕྲ་བྱེད་པ་ནས་སྤྱི་ཡོངས་དང་གཙོ་གནད་ལ་དོ་སྣང་བྱ་རྒྱུར་འཕོ་འགྱུར་གཏོང་དགོས་པ་སྟེ།དེ་ཡང་སྦྱང་བྱའི་སློབ་ཚན་གྱི་སྒྲོམ་གཞི་དང༌།སློབ་ཚན་གྱི་ནང་དོན་གཙོ་གནད།བསླབ་གཞིའི་ནང་དོན་ཞིབ་ཕྲ་འཚོལ་ཐབས་དང་དེར་དགོས་མཁོའི་ལག་ཆ་སྤྱོད་ཚུལ་བཅས་ངོ་སྤྲོད་བྱ་རྒྱུར་ཤུགས་སྣོན་རྒྱག་དགོས།ཚིག་གཞན་གྱིས་བཤད་ན།བསླབ་གཞིའི་རྩ་འཛིན་ནམ་སློབ་ཚན་འཆར་འགོད་བྱེད་སྐབས་དངོས་པོའི་གཤིས་ལུགས་ངོ་མ་རྟོགས་པའི་ཐབས་ལམ་མཁོ་སྤྲོད་བྱ་རྒྱུར་ཤུགས་སྣོན་རྒྱག་དགོས།